Da. PZI je zakonsko predpisan, torej obvezen za vse gradnje, tako za enostanovanjske hiše, kot tudi pri gradnji ostalih objektov. Brez njega torej ne morete pričeti gradnje. Na gradbišču vas lahko obišče gradbeni inšpektor, ki bo preveril skladnost projekta za izvedbo z deli, ki se izvajajo na objektu.
Investitor oziroma izvajalec del mora zato zagotoviti, da je na gradbišču ves čas gradnje na vpogled vsaj en izvod gradbenega dovoljenja in projekt za izvedbo (PZI) za tista dela, ki se na objektu trenutno opravljajo. Izvajalec del mora dela izvajati na podlagi PZI in v skladu z projektom za izvedbo. Po gradbenem zakonu GZ-1 velja to navodilo tudi za dela, ki jih graditelj opravlja v lastni režiji.
Kvalitetno izdelan projekt za izvedbo je v veliko pomoč pri gradnji objekta, ker se projektanti posvetijo načinu izvedbe posameznih načrtov, izbiri materiala ter popisom del in materiala. Gradnja se lahko izvede v skladu s pogoji, ki so določeni v gradbenem dovoljenju in podrobnimi načrti vseh faz gradnje, ki so sestavni del PZI.
Glede na vrsto in zahtevnost objekta, ki ga nameravate graditi, PZI vsebuje načrte izkopov in temeljev, armaturne in opažne načrte, načrte, sheme in detajle obrtniških, instalacijskih in gradbenih del, načrte vseh inštalacij in opreme, načrte izolacij, načrte prebojev in prehodov v konstrukcijah, natančna navodila za vgradnjo konstrukcij in opreme.
Projekt za izvedbo na podlagi popisa del in materiala služi tudi investitorju kot pripomoček za nadzor nad delom izvajalcev. Investitor lahko primerja vgrajene količine materiala in izvedbo del, ki jih je obračunal izvajalec del s tistimi, ki jih je predvidel projektant v PZI.
Včasih se investitorje prepričuje, da projekt za izvedbo del ni potreben, ker popise del in materiala lahko pripravi izvajalec ceneje, kot je cena projekta za izvedbo pri projektantu. Izvajalec najprej sam izračuna, koliko materiala potrebuje, nato pa izstavi račun za porabljen material in opravljeno delo.
Da boste izvajalcu resnično plačali le toliko, kot mu pripada, vam svetujemo, da popise pripravi neodvisen projektant. Na podlagi teh popisov in predračunske vrednosti posameznih del boste lahko sami nabavljali material in pridobivali ponudbe izvajalcev.
In nenazadnje, PZI je nujen. Če vas preseneti inšpektor, projekta za izvedbo pa nimate, boste poleg izdelave PZI morali plačati tudi kazen. Zato je pomembno je, da si pred začetkom del pravočasno poskrbite projekt za izvedbo.